SL Uradni list Evropske unije C 160/5

Obvestilo o začetku protidampinškega postopka v zvezi z uvozom nekaterih dokončanih tkanin iz poliestrskih filamentov za oblačila s poreklom iz Ljudske republike Kitajske

(2004/C 160/04)

Komisija je v skladu s členom 5 Uredbe Sveta (ES) št. 384/96 (1) („osnovna uredba“) prejela pritožbo o domnevnem dampinškem uvozu nekaterih dokončanih tkanin iz poliestrskih filamentov za oblačila s poreklom iz Ljudske republike Kitajske („zadevna država“), ki naj bi posledično povzročal materialno škodo industriji Skupnosti.

1. Pritožba

Pritožbo je 3. maja 2004 vložil AIUFFASS („pritožnik“) v imenu proizvajalcev, ki predstavljajo večinski delež skupne proizvodnje nekaterih dokončanih tkanin iz poliestrskih filamentov za oblačila.

2. Proizvod

Proizvod, v zvezi s katerim se izvaja domnevni damping, so nekatere tkanine iz preje iz sintetičnih filamentov, ali tkanine, ki vsebujejo po masi 85 % ali več teksturiranih ali neteksturiranih poliestrskih filamentov, barvane ali tiskane, ki se običajno uporabljajo za izdelavo oblačil („nekatere dokončane tkanine iz poliestrskih filamentov za oblačila“), s poreklom iz Ljudske republike Kitajske („zadevni proizvod“), običajno prijavljene pod oznakami KN 5407 52 00, 5407 54 00, 5407 61 30, 5407 61 90 in 5407 69 90. Te oznake KN so podane zgolj v informativne namene.

3. Domneva o obstoju dampinga

V skladu z določbami člena 2(7) osnovne uredbe je pritožnik določil normalno vrednost za Ljudsko republiko Kitajsko na podlagi cene v državi z ustreznim tržnim gospodarstvom, navedeni v odstavku 5.1(d) tega obvestila. Domneva o obstoju dampinga temelji na primerjavi tako preračunane normalne vrednosti z izvoznimi cenami zadevnega proizvoda, ko se prodaja za izvoz v Skupnost.

Na tej podlagi preračunana stopnja dampinga je znatna.

4. Domneva o obstoju škode

Pritožnik je predložil dokaze, da se je obseg uvoza zadevnega proizvoda iz Ljudske republike Kitajske povečal tako v absolutnem smislu kakor tudi v smislu tržnega deleža.

Količine in cene zadevnega uvoženega proizvoda imajo med drugim domnevno negativne posledice na tržni delež industrije Skupnosti, količine, ki jih industrija Skupnosti proda in raven cen, ki jih zaračunava industrija Skupnosti, kar ima znaten negativni učinek na splošno uspešnost, finančne razmere in zaposlitvene razmere v industriji Skupnosti.

5. Postopek

Potem ko je Komisija po posvetovanju s Svetovalnim odborom ugotovila, da je bila pritožba prejeta s strani industrije Skupnosti ali v njenem imenu, in da obstajajo zadostni dokazi, ki opravičujejo začetek postopka, začenja preiskavo v skladu s členom 5 osnovne uredbe.

5.1. Postopek za ugotavljanje dampinga in škode

V okviru preiskave bo ugotovljeno, ali se v zvezi z zadevnim proizvodom s poreklom iz Ljudske republike Kitajske izvaja damping, in ali ta damping povzroča škodo industriji.

(a) Vzorčenje

Glede na verjetno veliko število strank, vpletenih v ta postopek, Komisija lahko odloči, da v skladu s členom 17 osnovne uredbe uporabi vzorčenje.

(i) Vzorčenje izvoznikov/proizvajalcev v Ljudski republiki Kitajski

Da bi Komisiji omogočili, da odloči, ali je vzorčenje potrebno, in, v primeru da je, da izbere vzorec, se vsi izvozniki, proizvajalci ali predstavniki, ki nastopajo v njihovem imenu, naprošajo, da se javijo Komisiji in zagotovijo naslednje podatke o svojem podjetju oziroma podjetjih v roku, določenem v odstavku 6(b)(i), in v formatu, navedenem v odstavku 7 tega obvestila:

— ime, naslov, naslov elektronske pošte, številka telefona, številka telefaksa in/ali številka teleksa ter ime kontaktne osebe,

— prihodke od prodaje v lokalni valuti in količino (v tonah) zadevnega proizvoda, prodanega za izvoz v Skupnost v obdobju od 1. aprila 2003 do 31. marca 2004,

— prihodke od prodaje v lokalni valuti in prodajne količine (v tonah) zadevnega proizvoda na domačem trgu v obdobju od 1. aprila 2003 do 31. marca 2004,

— ali podjetje namerava zahtevati individualno stopnjo dampinga (2) (individualne stopnje dampinga lahko zahtevajo samo proizvajalci),

— natančen opis dejavnosti podjetja v zvezi z zadevnim proizvodom,

— imena in natančen opis dejavnosti vseh povezanih podjetij (3) vključenih v proizvodnjo in/ali prodajo (za izvoz in/ali domačo prodajo) zadevnega proizvoda,

— kakršne koli druge podatke, ki bi lahko Komisiji pomagali pri izbiri vzorca,

— navedbo o tem, ali podjetje oziroma podjetja soglašajo s svojo vključitvijo v vzorec, in sicer tako, da izpolnijo vprašalnik in sprejmejo dejansko preverjanje svojih odgovorov.

Za pridobitev podatkov, za katere meni, da so potrebni za izbiro vzorca izvoznikov/proizvajalcev, bo Komisija stopila v stik tudi z organi države izvoznice in ustreznimi združenji izvoznikov/proizvajalcev.

(ii) Vzorčenje za uvoznike

Da bi Komisiji omogočili, da odloči, ali je vzorčenje potrebno in, če je, da izbere vzorec, se vsi izvozniki, proizvajalci ali predstavniki, ki jih zastopajo v njihovem imenu, naprošajo, da se javijo Komisiji in posredujejo naslednje podatke o svojem podjetju oziroma podjetjih v roku, določenem v odstavku 6(b)(i), in sicer v formatih, navedenih v odstavku 7 tega obvestila:

— ime, naslov, naslov elektronske pošte, številka telefona, številka telefaksa in/ali številka teleksa ter ime kontaktne osebe,

— skupne prihodke podjetja iz poslovanja (v evrih) v obdobju od 1. aprila 2003 do 31. marca 2004,

— skupno število zaposlenih,

— natančen opis dejavnosti podjetja v zvezi z zadevnim proizvodom,

— količino (v tonah) in vrednost (v evrih) uvoza in nadaljnje prodaje zadevnega uvoženega proizvoda s poreklom v Ljudski republiki Kitajski na trgu Skupnosti v obdobju od 1. aprila 2003 do 31 marca 2004,

— imena in natančen opis dejavnosti vseh povezanih podjetij (4), vključenih v proizvodnjo in/ali prodajo zadevnega proizvoda,

— kakršne koli druge podatke, ki bi lahko Komisiji pomagali pri izbiri vzorca,

— navedbo o tem, ali podjetje oziroma podjetja soglašajo s svojo vključitvijo v vzorec, in sicer tako, da izpolnijo vprašalnik in sprejmejo dejansko preverjanje svojih odgovorov.

Za pridobitev podatkov, za katere meni, da so nujni za izbiro vzorca uvoznikov, bo Komisija dodatno vzpostavila stike z vsemi znanimi združenji uvoznikov.

(iii) Vzorčenje za proizvajalce Skupnosti

Glede na veliko število proizvajalcev v Skupnosti, ki podpirajo pritožbo, Komisija namerava izvesti preiskavo škode, povzročene industriji Skupnosti, z uporabo vzorčenja.

Da bi Komisiji omogočili, da izbere vzorec, se vsi proizvajalci v Skupnosti naprošajo, da posredujejo naslednje podatke o svojem podjetju oziroma podjetjih v roku, določenem v odstavku 6(b)(i) tega obvestila:

— ime, naslov, naslov elektronske pošte, številka telefona, številka telefaksa in/ali številka teleksa ter ime kontaktne osebe,

— skupne prihodke podjetja iz poslovanja (v evrih) v obdobju od 1. aprila 2003 do 31. marca 2004,

— natančen opis dejavnosti podjetja v zvezi z zadevnim proizvodom,

— vrednost prodaje (v evrih) zadevnega proizvoda na trgu Skupnosti v obdobju od 1. aprila 2003 do 31. marca 2004,

— količina (v tonah) prodaje zadevnega proizvoda na trgu Skupnosti v obdobju od 1. aprila 2003 do 31. marca 2004,

— količina (v tonah) proizvodnje zadevnega proizvoda v obdobju od 1. aprila 2003 do 31. marca 2004,

— imena in natančen opis dejavnosti vseh povezanih podjetij (3) vključenih v proizvodnjo in/ali prodajo zadevnega proizvoda,

— kakršne koli druge podatke, ki bi lahko Komisiji pomagali pri izbiri vzorca,

— navedbo o tem, ali podjetje ali podjetja soglašajo s svojo vključitvijo v vzorec, in sicer tako, da izpolnijo vprašalnik in sprejmejo dejansko preverjanje svojih odgovorov.

(iv) Končna izbira vzorcev

Vse zainteresirane stranke, ki želijo predložiti kakršne koli ustrezne podatke glede izbire vzorca, morajo to narediti v roku, določenem v odstavku 6(b)(ii) tega obvestila.

Komisija namerava opraviti končno izbiro vzorcev po posvetovanju z zadevnimi strankami, ki so izrazile pripravljenost za vključitev v vzorec.

Podjetja, vključena v vzorce, morajo izpolniti vprašalnik v roku, določenem v odstavku 6(b)(iii) tega obvestila, in sodelovati v okviru preiskave.

Če sodelovanje ni zadostno, lahko Komisija v skladu s členom 17(4) in členom 18 osnovne uredbe svoje ugotovitve utemelji na dejstvih, ki so na voljo. Ugotovitev, utemeljena na dejstvih, ki so na voljo, je lahko za zadevno stranko manj ugodna, kakor je razloženo v odstavku 8 tega obvestila.

(b) Vprašalniki

Za pridobitev podatkov, za katere meni, da so potrebni za preiskavo, bo Komisija poslala vprašalnike industriji Skupnosti in zadevnim združenjem proizvajalcev v Skupnosti, izvoznikom/proizvajalcem v Ljudski republiki Kitajski, zadevnim združenjem izvoznikov/proizvajalcev, vzorčenim uvoznikom, zadevnim združenjem uvoznikov, ki so bila navedena v pritožbi, ter organom zadevne države izvoznice.

Izvozniki/proizvajalci v Ljudski republiki Kitajski, ki zahtevajo individualno stopnjo dampinga zaradi uporabe členov 17(3) in 9(6) osnovne uredbe, morajo predložiti izpolnjen vprašalnik v roku, določenem v odstavku 6(a)(ii) tega obvestila. Zato morajo zahtevati vprašalnik v roku, določenem v odstavku 6(a)(i) tega obvestila. Vendar pa se morajo te stranke zavedati, da lahko Komisija, če se vzorčenje uporabi za izvoznike/proizvajalce, kljub temu odloči, da ne preračuna individualno stopnjo dampinga zanje, če je število izvoznikov proizvajalcev tako veliko, da bi posamezne preiskave predstavljale preveliko obremenitev in bi onemogočile, da se preiskave v primernem času zaključi.

(c) Zbiranje podatkov in izvedba zaslišanj

Vse zainteresirane stranke so vabljene, da podajo svoja mnenja, predložijo poleg odgovorov na vprašalnike tudi druge podatke in zagotovijo vsa dodatna dokazila. Ti podatki in dodatna dokazila morajo prispeti na naslov Komisije v roku, določenem v odstavku 6(a)(ii) tega obvestila.

Komisija lahko zainteresirane stranke tudi zasliši, če vložijo zahtevo, iz katere je razvidno, da obstajajo posebni razlogi za njihovo zaslišanje. Ta zahteva mora biti vložena v roku, določenem v odstavku 6(a)(iii) tega obvestila.

(d) Izbira države z ustreznim tržnim gospodarstvom

Člen 2(7)(a) osnovne uredbe predvideva, da se izbere Mehika kot država z ustreznim tržnim gospodarstvom za ugotavljanje normalne vrednosti v Ljudski republiki Kitajski. Zainteresirane stranke so zato vabljene, da podajo svoje mnenje o ustreznosti te države, in sicer v roku, določenem v odstavku 6(c) tega obvestila.

(e) Status tržnega gospodarstva

Za tiste izvoznike/proizvajalce v Ljudski republiki Kitajski, ki trdijo, da delujejo v razmerah tržnega gospodarstva, tj. da izpolnjujejo merila, določena v členu 2(7)(c) osnovne uredbe, in o tem predložijo zadostne dokaze, bo normalna vrednost ugotovljena v skladu s členom 2(7)(b) osnovne uredbe. Izvozniki/proizvajalci, ki nameravajo predložiti utemeljene trditve, morajo to narediti v posebnem roku, določenem v odstavku 6(d) tega obvestila. Komisija bo poslala ustrezne obrazce vsem izvoznikom/proizvajalcem v Ljudski republiki Kitajski, imenovanim v pritožbi, in vsem združenjem izvoznikov/proizvajalcev, imenovanim v pritožbi, kakor tudi oblastem Ljudske republike Kitajske. Ta odstavek se uporablja brez vpliva na morebitno uporabo vzorčenja izvoznikov/proizvajalcev v skladu z določbami člena 17 osnovne uredbe.

5.2. Postopek za presojo interesa Skupnosti

V skladu s členom 21 osnovne uredbe in če se izkaže, da je domneva o obstoju dampinga in škode utemeljena, bo sprejeta odločitev o tem, ali uvedba antidampinških ukrepov ne bi bila v nasprotju z interesom v Skupnosti. V ta namen se lahko industrija Skupnosti, uvozniki, njihova predstavniška združenja, reprezentativni uporabniki in reprezentativne potrošniške organizacije, če dokažejo, da obstaja objektivna povezava med njihovo dejavnostjo in zadevnim proizvodom, javijo in zagotovijo podatke Komisiji v splošnih rokih, določenih v odstavku 6(a)(ii) tega obvestila. Stranke, ki so delovale skladno s prejšnjim stavkom, lahko zaprosijo za zaslišanje, pri čemer navedejo razloge, zakaj naj bi bili zaslišani, v roku, določenem v odstavku 6(a)(iii) tega obvestila. Ob tem je treba poudariti, da bodo kakršni koli podatki, predloženi v skladu s členom 21, upoštevani samo, če jih ob predložitvi spremljajo dejanski dokazi.

6. Roki

(a) Splošni roki

(i) Rok, v katerem lahko stranke zahtevajo vprašalnik in druge obrazce

Vse zainteresirane stranke morajo zahtevati vprašalnik ali druge obrazce v najkrajšem možnem času, vendar najpozneje v 10 dneh po objavi tega obvestila v Uradnem listu Evropske unije.

(ii) Rok, v katerem se stranke javijo, predložijo odgovore na vprašalnik in vse ostale podatke

Vse zainteresirane stranke, če želijo, da se njihove navedbe med preiskavo upoštevajo, se morajo razkriti tako, da se obrnejo na Komisijo, predstavijo svoja mnenja ter predložijo odgovore na vprašalnik in kakršne koli druge podatke v 40 dneh od datuma objave tega obvestila v Uradnem listu Evropske unije, razen če ni drugače določeno. Opozoriti je treba na dejstvo, da je uveljavljanje večine pravic v postopku, določenih v osnovni uredbi, odvisno od tega, ali se stranka javi v navedenem roku.

Podjetja, ki so izbrana za vzorec, morajo predložiti odgovore na vprašalnik v roku, določenem v odstavku 6(b)(iii) tega obvestila.

(iii) Zaslišanja

Vse zainteresirane stranke se lahko prijavijo za zaslišanje pred Komisijo, in sicer v enakem 40-dnevnem roku.

(b) Posebni rok v zvezi z vzorčenjem

(i) Podatki, določeni v odstavkih 5.1(a)(i), 5.1(a)(ii), 5.1(a)(iii), morajo prispeti na naslov Komisije v 15 dneh od objave tega obvestila v Uradnem listu Evropske unije, glede na to, da se namerava Komisija o svoji končni izbiri posvetovati z zadevnimi strankami, ki so izrazile pripravljenost za vključitev v vzorec, v roku 21 dni od objave tega obvestila v Uradnem listu Evropske unije.

(ii) Vsi drugi podatki, pomembni za izbiro vzorca v skladu z odstavkom 5.1(a)(iv), morajo prispeti na naslov Komisije v roku 21 dni od objave tega obvestila v Uradnem listu Evropske unije.

(iii) Odgovori na vprašalnik vzorčenih strank morajo prispeti na naslov Komisije v 37 dneh od datuma prejema obvestila o njihovi vključitvi v vzorec.

(c) Posebni rok za izbiro države z ustreznim tržnim gospodarstvom

Stranke v preiskavi lahko po želji podajo svoje mnenje o ustreznosti Mehike, ki je v skladu z odstavkom 5.1(d) tega obvestila predvidena kot država z ustreznim tržnim gospodarstvom za namene določitve normalne vrednosti v Ljudski republiki Kitajski. Ta mnenja morajo prispeti na naslov Komisije v 10 dneh od objave tega obvestila v Uradnem listu Evropske unije.

(d) Posebni rok za predložitev zahtevkov za status tržnega gospodarstva in/ali posamezno preiskavo

Ustrezno utemeljeni zahtevki za priznanje statusa tržnega gospodarstva (v skladu z odstavkom 5.1(e) tega obvestila) in/ali za posamezno preiskavo v skladu s členom 9(5) osnovne uredbe, morajo prispeti na naslov Komisije v 15 dneh od dneva objave tega obvestila v Uradnem listu Evropske unije.

7. Pisne predložitve, odgovori na vprašalnik in korespondenca

Vsi dokumenti in zahteve, ki jih predložijo zainteresirane stranke, morajo biti v pisni obliki (ne v elektronskem formatu, razen če ni drugače določeno, in morajo navajati ime, naslov, naslov elektronske pošte, številko telefona, telefaksa in/ali teleksa zainteresirane stranke). Vse pisne predložitve, vključno s podatki, zahtevanimi v skladu s tem obvestilom, odgovori na vprašalnik in korespondenca, ki jih zainteresirane stranke zagotovijo in so zaupnega značaja, se označijo z besedo „Omejeno (5)“ in jih v skladu s členom 19(2) osnovne uredbe spremlja različica, ki ni zaupnega značaja in bo označena z besedilom „Za pregled s strani zainteresiranih strank“.

Korespondenčni naslov Komisije:

European Commission Directorate General for Trade Directorate B Office: J-79 5/16 B-1049 Brussels Telefaks: (+32 2) 295 65 05 Teleks: COMEU B 21877.

8. Nesodelovanje

V primerih, v katerih katera koli zainteresirana stranka onemogoči dostop do potrebnih podatkov, jih ne zagotovi drugače v določenih rokih, ali znatno ovira preiskavo, se lahko v skladu s členom 18 osnovne uredbe sprejmejo okvirne ali dokončne ugotovitve, bodisi pozitivne bodisi negativne, na podlagi dejstev, ki so na voljo.

Če se ugotovi, da je katera koli od zainteresiranih strank predložila napačne ali zavajajoče podatke, se ti podatki ne upoštevajo in se lahko uporabijo dejstva, ki so na voljo. Če zainteresirana stranka ne sodeluje ali sodeluje samo delno, in so zaradi tega ugotovitve v skladu s členom 18 osnovne uredbe sprejete na podlagi dejstev, ki so na voljo, je lahko rezultat za stranko manj ugoden, kot če bi sodelovala.

9. Časovni načrt preiskave

Preiskava bo zaključena, v skladu s členom 6(9) osnovne uredbe, v 15 mesecih od datuma objave tega obvestila v Uradnem listu Evropske unije. V skladu s členom 7(1) osnovne uredbe se lahko začasni ukrepi uvedejo najpozneje v 9 mesecih od objave tega obvestila v Uradnem listu Evropske unije.

(1) UL L 56, 6.3.1996, str. 1. Uredba, kakor je bila spremenjena z Uredbo sveta (ES) št. 461/2004 (UL L 77, 13.3.2004, str.12).

(2) Posamezne marže se lahko zahtevajo v skladu s členom 17(3) osnovne uredbe za podjetja, ki niso vključena v vzorec, členom 9(5) osnovne uredbe v zvezi s posamezno obravnavo v primerih držav, ki nimajo tržnega gospodarstva, in členom 2(7)(b) osnovne uredbe za podjetja, ki trdijo, da delujejo v razmerah tržnega gospodarstva. Za zahteve po posamezni obravnavi je treba predložiti obrazec v skladu s členom 9(5) osnovne uredbe, za zahteve v zvezi s statusom tržnega gospodarstva pa obrazec v skladu s členom 2(7)(b) osnovne uredbe.

(3) Za navodila o opredelitvi pojma „povezana podjetja“ glej člen 143 Uredbe Komisije (EGS) št. 2454/93 v zvezi z izvajanjem Carinskega zakonika Skupnosti (UL L 253, 11.10.1993, str. 1).

(4) Za navodila o opredelitvi pojma „povezana podjetja“ glej člen 143 Uredbe Komisije (EGS) št. 2454/93 v zvezi z izvajanjem Carinskega zakonika Skupnosti (UL L 253, 11.10.1993, str. 1).

(5) To pomeni, da je dokument samo za notranjo uporabo. Zavarovan je v skladu s členom 4 Uredbe (ES) št. 1049/2001 Evropskega parlamenta in Sveta (UL L 145, 31.5.2001, str. 43). To je dokument zaupnega značaja v skladu s členom 19 Uredbe Sveta (ES) št. 384/96 (UL L 56, 6.3.1996 str. 1) in členom 6 Sporazuma STO o izvajanju člena VI GATT 1994 (Protidampinški sporazum).